ส่วนที่ 1

ข้อมูลสรุป (Executive Summary)

บริษัท เอแคป แอ๊ดไวเซอรี่ จำกัด (มหาชน) (“บริษัทฯ” หรือ “ACAP”) ก่อตั้งเมื่อปี 2541 โดย
ดร. วิวัฒน์ วิฑูรย์เธียร ผู้ถือหุ้นใหญ่ที่มีความเชี่ยวชาญด้านธุรกิจการเงิน
ซึ่งปัจจุบันเป็นผู้ถือหุ้นรายใหญ่และผู้บริหารของบริษัทฯ
เนื่องจากเห็นโอกาสในการดำเนินธุรกิจให้บริการด้านที่ปรึกษาทางการเงิน
จากการที่ประเทศไทยประสบปัญหาวิกฤตเศรษฐกิจ
บริษัทฯเริ่มดำเนินธุรกิจที่ปรึกษาทางการเงินอย่างจริงจังในช่วงปี 2543-2544
โดยเข้ารุกตลาดการให้บริการที่ปรึกษาทางการเงินในการปรับโครงสร้างหนี้
การเป็นผู้จัดทำแผนและเป็นผู้บริหารแผนฟื้นฟูกิจการ ตลอดจนจัดหาแหล่งเงินทุนให้ลูกค้า
และได้ดำเนินการจัดตั้งบริษัทย่อยที่ถือหุ้นร้อยละ 99 คือ บริษัท เอเชียน อินเตอร์เนชั่นแนล
แพลนเนอร์ส จำกัด เพื่อดำเนินธุรกิจเป็นผู้จัดทำแผนและเป็นผู้บริหารแผนฟื้นฟูกิจการ
ที่ได้รับใบอนุญาตจากกรมบังคับคดี ภายใต้กฎหมายล้มละลาย
นอกจากนี้บริษัทฯยังได้รับความเห็นชอบจากสำนักงาน ก.ล.ต.
ให้เป็นที่ปรึกษาทางการเงินที่ได้รับอนุญาตตามขอบเขตที่สำนักงาน ก.ล.ต. กำหนด
ธุรกิจของบริษัทฯเติบโตอย่างต่อเนื่อง
จากการที่มีผู้ประกอบการจำนวนมากที่ประสบปัญหาด้านการเงินและต้องการผู้เชี่ยวชาญให้คำปรึกษาเพื่อปรับโครงสร้างหนี้
และหาแหล่งเงินทุน บริษัทฯจึงวางแผนที่จะขยายการให้บริการไปสู่ธุรกิจที่เกี่ยวเนื่อง เมื่อปลายปี
2546 บริษัทฯจึงได้เพิ่มทุนจดทะเบียนให้กับผู้ลงทุนสถาบันต่างประเทศ คือ Japan Asia
Investment Co., Ltd (JAIC) และ JAIC Asia Holding Pte., Ltd.
เข้ามาร่วมเป็นผู้ถือหุ้นรายใหญ่ ในขณะเดียวกันบริษัทฯ
ได้มองเห็นโอกาสในการเติบโตในธุรกิจทางด้านสินทรัพย์ด้อยคุณภาพที่มีอยู่ในประเทศไทยเป็นจำนวนมาก
ในปี 2547 จึงได้ขยายธุรกิจของบริษัทฯในด้านบริหารสินทรัพย์ด้อยคุณภาพ (“NPL”) เป็นครั้งแรก
ด้วยการเข้ารับงานบริหารสินทรัพย์ด้อยคุณภาพให้กับบริษัทบริหารสินทรัพย์สุขุมวิท จำกัด (“SAM”)
ซึ่งมีมูลค่ายอดหนี้คงค้างกว่า 33,000 ล้านบาท พร้อมกับได้จัดตั้งบริษัทย่อย คือ บริษัท เอแคป
เซอร์วิสเซส จำกัด เพื่อเป็นผู้ลงทุนในทรัพย์สินและระบบ
และให้เช่าแก่บริษัทฯเพื่อใช้ในโครงการบริหารสินทรัพย์ด้อยคุณภาพและในเดือนธันวาคมปีเดียวกัน
บริษัทฯได้เข้าจดทะเบียนเป็นสมาชิกในตลาดหลักทรัพย์ เอ็ม เอ ไอ

ในปี 2549 บริษัทฯได้รับอนุญาตจากธนาคารแห่งประเทศไทย ในการจัดตั้งบริษัทย่อย คือ บริษัท
บริหารสินทรัพย์ เอแคป จำกัด (“บบส.เอแคป”)
เพื่อประกอบธุรกิจบริษัทบริหารสินทรัพย์ตามพระราชกำหนดบริษัทบริหารสินทรัพย์ พ.ศ. 2541
โดยที่บบส.เอแคปนั้นมีคุณสมบัติที่จะเข้าประมูลงานบริหารสินทรัพย์จากสถาบันการเงินต่างๆได้โดยตรง
นอกเหนือจากการรับจ้างบริหารสินทรัพย์ด้อยคุณภาพที่ทางบริษัทฯดำเนินการอยู่
ซึ่งจะทำให้บริษัทฯมีทางเลือกมากขึ้นสำหรับการประกอบธุรกิจบริหารสินทรัพย์ด้อยคุณภาพ
และได้จัดตั้งบริษัท เอแคป คอนซัลติ้ง จำกัด เพื่อสนับสนุนการดำเนินงานด้านกฎหมายและอื่นๆ
ของบริษัทฯ และบริษัทในเครือ รวมทั้งบริษัทลูกค้าทั่วไปด้วย

สำหรับปี 2550 บริษัทฯได้จัดตั้งบริษัทย่อยในประเทศมาเลเซีย คือ บริษัท เอแคป มาเลเซีย จำกัด
เพื่อรองรับงานด้านบริหารสินทรัพย์ด้อยคุณภาพในประเทศมาเลเซีย
นอกจากนี้บริษัทฯได้เข้าไปถือหุ้นสามัญในบริษัทบริหารสินทรัพย์ สตาร์ จำกัด (“บบส.สตาร์”)
ในสัดส่วนร้อยละ 60 เพื่อเพิ่มประสิทธิภาพในการบริหารงานด้านสินทรัพย์ด้อยคุณภาพ และบริษัท
แคปปิตอล โอเค จำกัด (“Cap OK”) ในสัดส่วนร้อยละ 59.99
เพื่อลงทุนในธุรกิจด้านสินเชื่อเพื่อการอุปโภคและบริโภค
ในปีเดียวกันนี้บริษัทฯได้เพิ่มทุนจดทะเบียนชำระแล้วแบบเฉพาะเจาะจง (Private Place : PP)
จำนวน 25 ล้านหุ้น ให้แก่นักลงทุนสถาบันการเงินของประเทศญี่ปุ่น คือ บริษัท โอริกซ์ คอร์ปอเรชั่น
จำกัด

บริษัทฯ มีบริษัทย่อยทั้งสิ้น 8 บริษัท โดยเป็นบริษัทที่เข้าไปลงทุนโดยตรง 7 บริษัท
ซึ่งบริษัทฯถือหุ้นในสัดส่วน 99.99% จำนวน 5 บริษัท ได้แก่ บริษัท เอเชียน อินเตอร์เนชั่นแนล
แพลนเนอร์ส จำกัด (“AIP”) บริษัท เอแคป เซอร์วิสเซส จำกัด (“ACS”) บริษัท
บริหารสินทรัพย์ เอแคป จำกัด (“บบส.เอแคป”) บริษัท เอแคป คอนซัลติ้ง จำกัด (“AON”)
บริษัท เอแคป (มาเลเซีย) จำกัด (“ACAP MALAYSIA”) ถือหุ้นในสัดส่วนร้อยละ 60 จำนวน 1
บริษัท ได้แก่ บริษัทบริหารสินทรัพย์ สตาร์ จำกัด (“บบส.สตาร์”) และถือหุ้นในสัดส่วนร้อยละ
50.99 จำนวน 1 บริษัท ได้แก่ บริษัท แคปปิตอล โอเค จำกัด (“Cap OK”)
โดยมีบริษัทย่อยที่ถือหุ้นโดยผ่านบริษัทย่อยในสัดส่วนร้อยละ 99.99 จำนวน 1 บริษัท คือ บริษัท
โปรเฟสชั่นแนล คอลเลคชั่น จำกัด (“P Col”)

ปัจจุบันบริษัทฯมีพนักงานทั้งสิ้น 112 คน โดยมีสำนักงานใหญ่อยู่ที่อาคารเอ็มไพร์ทาวเวอร์ 2 และ 3
ชั้น 22 ถนนสาทรใต้ เขตสาทร โดยธุรกิจหลักของบริษัทฯแบ่งเป็น 3 สายงาน คือ

1) ธุรกิจให้บริการที่ปรึกษาทางการเงินและวาณิชธนกิจ ซึ่งประกอบด้วยบริการปรับโครงสร้างหนี้
จัดทำแผนและบริหารแผนฟื้นฟูกิจการ จัดหาแหล่งเงินทุน
ซึ่งรวมถึงการเป็นที่ปรึกษาทางการเงินในการนำบริษัทลูกค้าเข้าจดทะเบียนในตลาดหลักทรัพย์ฯ
บริการที่ปรึกษาในการควบรวมกิจการ หาพันธมิตร และที่ปรึกษาทางการเงินอื่นๆ อาทิ
บริการประเมินมูลค่ากิจการ ศึกษาความเป็นไปได้ทางธุรกิจ
วางระบบการเงินและการบริหารในองค์กร และการให้ความเห็นในฐานะที่ปรึกษาทางการเงินอิสระ
ธุรกิจที่ปรึกษาทางการเงินมีการจัดเก็บค่าธรรมเนียมในการให้บริการ เป็น 2 ประเภท คือ

1.1 ค่าธรรมเนียมรายเดือน (Retainer Fee)
ซึ่งจะจัดเก็บในแต่ละเดือนจนกว่าจะสิ้นสุดการปฏิบัติงาน ซึ่งส่วนใหญ่จะใช้ระยะเวลาประมาณ 6-12
เดือน

1.2 ค่าธรรมเนียมเมื่องานสำเร็จ (Success Fee)
ซึ่งจะชำระเป็นจำนวนเงินที่แน่นอนหรือชำระเป็นร้อยละของมูลค่าโครงการของงานที่บริษัทฯให้บริการแล้วแต่กรณี
โดยรายได้ในส่วนนี้ถือเป็นรายได้หลักในสายงานของธุรกิจที่ปรึกษาทางการเงิน

ทั้งนี้กลุ่มลูกค้าเป้าหมายส่วนใหญ่ของบริษัทฯในสายงานที่ปรึกษาทางการเงินจะมาจากงานบริการปรับโครงสร้างหนี้และการจัดหาการลงทุน
เป็นหลัก ซึ่งสิ้นสุด ณ ปี 2550
บริษัทฯอยู่ระหว่างการให้บริการที่ปรึกษาทางการเงินกับลูกค้าคิดเป็นมูลหนี้กว่า 22,500 ล้านบาท
ในขณะที่ตั้งแต่เริ่มดำเนินการมา
บริษัทฯและบริษัทย่อยสามารถดำเนินการให้บริการที่ปรึกษาทางการเงินสำเร็จให้กับลูกค้าไปแล้วคิดเป็นมูลหนี้ไม่ต่ำกว่า
174,000 ล้านบาท

2) ธุรกิจให้บริการบริหารสินทรัพย์ด้อยคุณภาพ
โดยส่วนใหญ่มาจากการรับจ้างเป็นผู้บริหารสินทรัพย์ด้อยคุณภาพให้กับ บริษัทย่อยของบริษัทฯคือ
บบส.เอแคป และบบส.สตาร์ ที่โดยส่วนใหญ่จะเป็นลูกหนี้รายย่อย ซึ่ง ณ สิ้นปี 2550
คิดเป็นมูลหนี้ตามมูลค่าเงินต้นในการรับจ้างบริหารรวมประมาณ 21,568 ล้านบาท
ซึ่งไม่รวมกับการรับจ้างบริหารสินทรัพย์ด้อยคุณภาพที่มีมูลหนี้ตามมูลค่าเงินต้นประมาณ 2,500
ล้านบาท ในประเทศมาเลเซียของบริษัท เอแคป (มาเลเซีย) จำกัด ที่เป็นบริษัทย่อย
ทั้งนี้รายได้จากการรับจ้างบริหาร จะรับรู้มาจาก 3 ส่วน คือ

2.1 ค่าธรรมเนียมที่คิดจากสัดส่วนร้อยละของเงินที่ได้รับจากการชำระหนี้ของลูกหนี้
และ/หรือจากการขายหลักประกัน (Cash Collection Fee)

2.2 ค่าใช้จ่ายในการดำเนินงาน (ฺBase Fee) ค่าจ้างบุคคลากร ค่าใช้จ่ายสำนักงาน เป็นต้น

2.3 รายได้จากการชดเชยค่าใช้จ่ายบุคคลที่ 3 (Third Party Servicing Expense) นั้น
เป็นรายได้ที่เกิดจากการที่บริษัทฯทดรองจ่ายเงินแทนให้กับบริษัทผู้ว่าจ้างสำหรับค่าใช้จ่ายที่เกี่ยวกับการดำเนินคดีต่างๆ
ค่าประเมินทรัพย์สิน ค่าเบี้ยประกันภัย ค่าที่ปรึกษาทางกฎหมาย
ซึ่งบริษัทฯจะเรียกชำระคืนจากผู้ว่าจ้างทุกสิ้นเดือน

อย่างไรก็ตามบริษัทย่อยทั้งสองแห่งคือ บบส.เอแคป และบบส.สตาร์
สามารถบริหารสินทรัพย์ด้อยคุณภาพที่ตนเองเป็นเจ้าของด้วยตนเองก็ได้
เหมือนกับที่ในปัจจุบันบบส.สตาร์ บริหารสินทรัพย์ด้อยคุณภาพอยู่ 2 พอร์ต ได้แก่ พอร์ต S01 และ
S02 ที่มีมูลหนี้ตามมูลค่าเงินต้นรวมกันประมาณ 370 ล้านบาท
สำหรับรายได้ที่ได้รับจากการเป็นเจ้าของพอร์ต
และบริหารพอร์ตด้วยตนเองจะมาจากดอกเบี้ยของลูกหนี้ที่เกิดจากการซื้อลูกหนี้ด้อยคุณภาพ
ทั้งที่เป็นเงินลงทุนในลูกหนี้ และที่โอนปรับเปลี่ยนเป็นเงินให้สินเชื่อ ซึ่งจะบันทึกเมื่อได้รับชำระ
โดยการเรียกเก็บหนี้อาจมาจากการว่าจ้างให้บริษัทฯหรือบริษัทย่อยของบริษัทฯที่เป็นเจ้าของพอร์ตเป็นผู้บริหารเองก็ได้

3) ธุรกิจสินเชื่อเพื่อการอุปโภคและบริโภค การบริหารงานในธุรกิจด้านนี้ดำเนินการโดย Cap OK
ซึ่งบริษัทฯได้เข้าไปถือหุ้นเมื่อปลายปีที่ผ่านมา
ซึ่งลักษณะการดำเนินธุรกิจจะเป็นการให้สินเชื่อบุคคลประเภทต่าง ๆ เช่น สินเชื่อส่วนบุคคล
(Personal Loan) สินเชื่อเงินผ่อน (Sales Finance) สินเชื่อบัตรเครดิต (Credit Card)
และสินเชื่อเช่าซื้อ (Hire Purchase) เป็นต้น
สำหรับการรับรู้รายได้จะมาจากดอกเบี้ยที่เกิดจากการให้สินเชื่อแก่ลูกค้า

สำหรับการประกอบธุรกิจของบริษัทฯมีความเสี่ยงที่สำคัญในเรื่อง
การถูกยกเลิกสัญญาการจ้างบริหารสินทรัพย์ด้อยคุณภาพ
เนื่องจากว่าธุรกิจบริหารสินทรัพย์ด้อยคุณภาพเป็นแหล่งรายได้หลักของบริษัทฯ
ซึ่งหากบริษัทฯไม่สามารถติดตามการชำระหนี้ได้ตามเป้าหมายอาจทำให้เกิดความเสี่ยงในการยกเลิกสัญญาได้
แต่เนื่องจากการรับจ้างบริหารสินทรัพย์ด้อยคุณภาพในปัจจุบันทั้งหมดของบริษัทฯ
เป็นการรับจ้างบริหารให้แก่บริษัทย่อยทั้งสิ้น ดังนั้นความเสี่ยงในการถูกยกเลิกสัญญาจึงมีน้อย
แต่อย่างไรก็ตามในกรณีที่มีการยกเลิกสัญญาก่อนกำหนดเกิดขึ้นไม่ว่าตามกรณีใด
บริษัทฯยังคงมีรายได้จากธุรกิจสายงานอื่นๆ อีก
ไม่ว่าจะเป็นธุรกิจที่ปรึกษาทางการเงินและวาณิชธนกิจ และธุรกิจการปล่อยสินเชื่อส่วนบุคคลในบริษัท
แคปปิตอล โอเค จำกัด
ที่คาดว่าจะเป็นธุรกิจหนึ่งที่ให้ผลตอบแทนแก่บริษัทฯในสัดส่วนที่ใกล้เคียงกับธุรกิจบริหารสินทรัพย์ด้อยคุณภาพ
นอกจากนี้บริษัทฯคาดว่าจะสามารถใช้จุดแข็งที่มีอยู่จากการบริหารงานด้านบริหารสินทรัพย์มาเป็นเวลาหลายปีเข้าเสนองานให้บริการบริหารสินทรัพย์ด้อยคุณภาพจากสถาบันการเงินรายอื่นๆ
นอกเหนือจากบริษัทย่อยของบริษัทฯได้อีกในอนาคต

สำหรับความเสี่ยงจากการพึ่งพิงลูกค้ารายใหญ่ จะขึ้นอยู่กับธุรกิจสายงานบริหารสินทรัพย์ด้อยคุณภาพ
และสายงานสินเชื่อเพื่อการบริโภคและอุปโภคเป็นหลัก
เนื่องจากเป็นส่วนที่สร้างรายได้หลักของบริษัทฯ
ซึ่งลูกค้าในสายงานบริหารสินทรัพย์ด้อยคุณภาพก็คือบริษัทย่อยนั่นเอง
แต่เนื่องจากลักษณะธุรกิจของบริษัทฯ
ไม่เหมือนกับการขายสินค้าที่พึ่งพิงลูกค้ารายใหญ่ที่มีการสั่งซื้อสินค้าจำนวนมากเป็นระยะยาว
ประกอบกับการให้บริการของบริษัทฯมีลักษณะเฉพาะและอาศัยประสบการณ์ความชำนาญ
ลูกค้ามีความจำเป็นต้องใช้บริการที่ปรึกษาในการปรับโครงสร้างหนี้และเป็นการทำงานต่อเนื่อง
อย่างไรก็ตามบริษัทฯได้ป้องกันความเสี่ยง
โดยบริษัทฯได้ทำการศึกษาและเตรียมเข้าประมูลพอร์ตบริหารสินทรัพย์ด้อยคุณภาพเพิ่มเติมอย่างสม่ำเสมอในแต่ละปีอย่างน้อย
1-2 พอร์ต เพื่อให้บริษัทฯมีรายได้อย่างต่อเนื่องในธุรกิจบริหารสินทรัพย์ด้อยคุณภาพ
นอกจากนี้การกระจายรายได้ไปสู่ธุรกิจอื่นๆ จึงถือเป็นการป้องกันความเสี่ยงอีกด้านหนึ่ง

ความเสี่ยงจากการที่บริษัทย่อยทำสัญญาขอรับการสนับสนุนวงเงินสินเชื่อจากสถาบันการเงินที่มีกรรมการร่วมกันกับบริษัทฯ
โดยเกิดจากการที่บบส.สตาร์ มีภาระผูกพันจากสัญญาการกู้ยืมเงินจำนวน 2
ฉบับจากธนาคารสแตนดาร์ด แบงค์ เอเชีย ลิมิเต็ด (ซึ่งเป็นบริษัทในเครือของธนาคารสแตนดาร์ด
แบงค์ ที่เป็นบริษัทที่เกี่ยวข้องกันโดยมีกรรมการร่วมกัน คือ นายเดวิด เฟลด์)
ซึ่งมีความเสี่ยงกรณีที่ไม่สามารถเรียกเก็บหนี้ได้เพียงพอ
แต่ได้มีการป้องกันความเสี่ยงโดยการเข้าศึกษาหลักประกันของกองสินทรัพย์ที่ได้จากการใช้เงินดังกล่าวประมูลซื้อ
ซึ่งพบว่าหลักประกันทั้งหมดมีมูลค่าที่สูงกว่ามูลค่าของวงเงินกู้ยืม

นอกจากนี้บริษัทฯยังมีความเสี่ยงที่ต้องพิจารณาอื่นๆ อีก เช่น ความเสี่ยงจากการไม่ได้รับชำระหนี้คืน
หรือค่าบริการล่าช้า ความเสี่ยงจากการลดลงของราคาหุ้นหากผู้ถือหุ้นรายใหญ่ที่เป็นกรรมการบริษัท
และผู้ถือหุ้นที่เป็นสถาบันการเงินขายหุ้นออกไป เป็นต้น ซึ่งจะปรากฏในหัวข้อปัจจัยความเสี่ยง

ภายใต้โครงสร้างการจัดการของบริษัทฯ ปัจจุบันบริษัทฯมีกลุ่มตระกูลวิฑูรย์เธียรเป็นผู้ถือหุ้นใหญ่
และมีคณะกรรมการบริษัทจำนวน 13 ท่าน ซึ่งในจำนวนนี้ประกอบด้วยกรรมการบริหารจำนวน 7
ท่าน กรรมการตรวจสอบและกรรมการอิสระ 3 ท่าน
และกรรมการต่างชาติที่เป็นตัวแทนจากผู้ถือหุ้นรายใหญ่ 3 ท่าน มีนายวิวัฒน์ วิฑูรย์เธียร
ดำรงตำแหน่งประธานกรรมการและกรรมการผู้จัดการ และมีพนักงานรวมทั้งสิ้น ณ วันที่ 31
ธันวาคม 2550 จำนวน 112 คน

ในส่วนของระบบการควบคุมภายใน บริษัทฯได้จัดตั้งฝ่ายตรวจสอบภายใน
ซึ่งมีที่ปรึกษาฝ่ายตรวจสอบภายในคอยทำหน้าที่ให้คำปรึกษาแนะนำในการวางระบบการตรวจสอบ
ฝ่ายบริหารความเสี่ยง ฝ่ายกำกับดูแล โดยที่ทั้ง 3 ฝ่ายจะทำหน้าที่ตรวจสอบการปฏิบัติงาน
การดูแลการใช้ข้อมูล และกิจกรรมทางการเงินที่สำคัญของบริษัทฯ
และรายงานโดยตรงต่อคณะกรรมการตรวจสอบ

ผลการดำเนินงานของบริษัทฯและบริษัทย่อย ในปี 2550 บริษัทฯและบริษัทย่อย
มีสินทรัพย์รวมประมาณ 8,533.15 ล้านบาท เพิ่มขึ้นจากปี 2549 ที่มีสินทรัพย์รวมประมาณ
1,107.33 ล้านบาท
โดยรายการที่เพิ่มขึ้นได้แก่เงินสดและรายการเทียบเท่าเงินสดที่มีจำนวนประมาณ 1,728.85
ล้านบาท เพิ่มขึ้นจากปี 2549 ที่มีจำนวนประมาณ 213.30 ล้านบาท
หรือคิดเป็นอัตราการเพิ่มขึ้นของเงินสดประมาณร้อยละ 710.53
เนื่องจากมีการรับรู้รายการดังกล่าวในส่วนของสายงานธุรกิจสินเชื่อเพื่อการบริโภคและอุปโภคจาก
Cap OK จำนวน 951.09 ล้านบาท นอกนั้นเป็นเงินสดที่ได้รับจากบบส.เอแคป และบบส.สตาร์
ที่เรียกเก็บหนี้ได้จากพอร์ตสินทรัพย์ด้อยคุณภาพ

หนี้สินของบริษัทฯและบริษัทย่อยมีจำนวนเพิ่มขึ้น โดยในปี 2550 มีหนี้สินประมาณ 7,086.60
ล้านบาท เพิ่มขึ้นจากปี 2549 ที่มีประมาณ 811.76 ล้านบาท
ซึ่งส่วนใหญ่เกิดจากการที่บริษัทย่อยได้มีการกู้ยืมเงินระยะยาวเพื่อนำมาใช้ในการประมูลพอร์ตบริหารสินทรัพย์ด้อยคุณภาพเพิ่มขึ้นในปีที่ผ่านมา
โดยบริษัทฯและบริษัทย่อยมีทุนจดทะเบียนชำระเต็มมูลค่าแล้วทั้งสิ้น 125 ล้านบาท แบ่งออกเป็น 125
ล้านหุ้น มูลค่าที่ตราไว้หุ้นละ 1 บาท และมีสัดส่วนของผู้ถือหุ้นประมาณ 1,446.55 ล้านบาท
เพิ่มขึ้นจากปี 2549 ที่มีสัดส่วนของผู้ถือหุ้นประมาณ 295.57 ล้านบาท
เนื่องจากการการเพิ่มทุนจดทะเบียนให้แก่บริษัท โอริกซ์ คอร์ปอเรชั่น จำกัด ในปีที่ผ่านมา
และการรับรู้ส่วนของผู้ถือหุ้นส่วนน้อยใน Cap OK

บริษัทฯและบริษัทย่อยมีรายได้รวมในปี 2550 ประมาณ 962.26 ล้านบาท เพิ่มขึ้นจากปี 2549
ที่มีรายได้รวมประมาณ 341.72 ล้านบาท คิดเป็นอัตราการเติบโตประมาณร้อยละ 181.59
โดยในจำนวนนี้เป็นรายได้จากการดำเนินงานจำนวน 564.73 ล้านบาท เพิ่มขึ้นจากปี 2549
ที่มีรายได้จากการดำเนินงาน 335.37 ล้านบาท
ซึ่งรายได้ส่วนใหญ่เป็นรายได้จากธุรกิจบริหารสินทรัพย์ด้อยคุณภาพร้อยละ 78.99 ซึ่งในปี 2550
บริษัทฯและบริษัทย่อยมีรายได้จากธุรกิจบริหารสินทรัพย์ด้อยคุณภาพรวมประมาณ 459.50 ล้านบาท
เพิ่มขึ้นจากปี 2549 ที่มีประมาณ 298.34 ล้านบาท
โดยส่วนใหญ่รายได้ที่เพิ่มขึ้นมาจากการที่บริษัทฯสามารถเรียกเก็บหนี้ได้เพิ่มขึ้น
เนื่องจากในปีที่ผ่านมาบริษัทย่อยสามารถประมูลพอร์ตบริหารสินทรัพย์ด้อยคุณภาพได้เพิ่มขึ้นจำนวน 2
พอร์ต และดำเนินการว่าจ้างให้บริษัทฯเป็นผู้บริหาร นอกจากนี้บริษัท เอแคป (มาเลเซีย) จำกัด
ได้รับจ้างบริหารพอร์ตคิดเป็นมูลหนี้ตามมูลค่าเงินต้นจำนวน 2,500 ล้านบาท
ทำให้ในปีที่ผ่านมาจึงมีการรับรู้รายได้เพิ่มขึ้นอย่างต่อเนื่อง

ส่วนรายได้จากธุรกิจที่ปรึกษาทางการเงินและวาณิชธนกิจ
ที่มีรายได้หลักมาจากการให้บริการปรับโครงสร้างหนี้และจัดหาการลงทุนคิดเป็นสัดส่วนร้อยละ 8.09
ของรายได้รวมทั้งหมดของบริษัทฯและบริษัทย่อย (ไม่รวมรายได้การรับรู้ค่านิยมติดลบ)
ในขณะที่มีการรับรู้รายได้จากธุรกิจสินเชื่อเพื่อการอุปโภคและบริโภคจาก Cap OK จำนวน 58.14
ล้านบาท หรือคิดเป็นร้อยละ 10 ของรายได้รวมทั้งหมดของบริษัทฯและบริษัทย่อย
(ไม่รวมรายได้การรับรู้ค่านิยมติดลบ)

ในปี 2550 บริษัทฯและบริษัทย่อยมีค่าใช้จ่ายรวมประมาณ 585.42 ล้านบาท เพิ่มขึ้นจากปี 2549
ที่มีค่าใช้จ่ายรวมประมาณ 288.02 ล้านบาท
โดยส่วนใหญ่เป็นค่าใช้จ่ายในการขายและบริหารที่มีสัดส่วนเพิ่มขึ้น โดยมีจำนวน 235.47 ล้านบาท
ในปี 2550 เพิ่มขึ้นจากปี 2549 ที่มีจำนวน เพียง 28.87 ล้านบาท
ซึ่งส่วนใหญ่เป็นค่าใช้จ่ายในส่วนของสายงานบริหารสินทรัพย์ด้อยคุณภาพมากที่สุดประมาณ 178.68
ล้านบาท สำหรับค่าใช้จ่ายที่เป็นต้นทุนบริการในปี 2550 มีประมาณ 127.73 ล้านบาท ลดลงจากปี
2549 ที่มีประมาณ 249.24 ล้านบาท
เนื่องมาจากการที่บริษัทฯยุติการบริหารสินทรัพย์ด้อยคุณภาพให้กับ SAM
ซึ่งทำให้ค่าใช้จ่ายในส่วนของที่ปรึกษาด้านกฎหมายต่างๆ ที่ให้บริการกับ SAM ก็ลดลงไปด้วย
โดยค่าใช้จ่ายเหล่านี้ถูกบันทึกเป็นต้นทุนในปี 2549

บริษัทฯและบริษัทย่อยมีกำไรสุทธิในปี 2550 ประมาณ 185.18 ล้านบาท เพิ่มขึ้นจากปี 2549
ที่มีประมาณ 31.40 ล้านบาท หรือคิดเป็นอัตราการเพิ่มขึ้นของกำไรสุทธิร้อยละ 489.75
ทำให้มีอัตรากำไรสุทธิเพิ่มขึ้นจาก 0.31 ในปี 2549 เป็น 1.81 ในปี 2550 สาเหตุเนื่องจาก
ในปีที่ผ่านมา มีการติดตามและเรียกเก็บหนี้ในธุรกิจบริหารสินทรัพย์ด้อยคุณภาพได้เพิ่มขึ้น
นอกจากนี้มีการรับรู้รายได้จากสายงานสินเชื่อเพื่อการอุปโภคและบริโภคเข้ามาบางส่วนด้วย
ในขณะเดียวกัน เมื่อพิจารณาสภาพคล่องของบริษัทและบริษัทย่อย พบว่าปี 2550
มีอัตราส่วนสภาพคล่องอยู่ที่ 6.19 เท่า มีอัตราการหมุนเวียนของลูกหนี้การค้าสูงขึ้นเป็น 9.97 เท่า
ระยะเวลาเก็บหนี้เฉลี่ยลดลงเหลือ 36 วัน
ซึ่งแสดงให้เห็นว่าบริษัทฯและบริษัทย่อยมีสภาพคล่องที่ดีขึ้นกว่าในปี 2549 ที่ผ่านมา
และมีความสามารถในการทำกำไรเพิ่มขึ้น โดยมีอัตรากำไรขั้นต้นเพิ่มขึ้นเป็นร้อยละ 86.73
อัตราส่วนกำไรจากการดำเนินงานเพิ่มขึ้นเป็นร้อยละ 35.69
ทำให้อัตราผลตอบแทนของผู้ถือหุ้นสูงขึ้นเป็นร้อยละ 38.94

เมื่อพิจารณาอัตราส่วนหนี้สินต่อส่วนของผู้ถือหุ้นพบว่าสูงขึ้นเป็น 4.90 เท่า
เนื่องจากในปีที่ผ่านมาบริษัทย่อยมีการกู้ยืมเงินเพื่อนำมาใช้ในการประมูลพอร์ตบริหารสินทรัพย์เพิ่มขึ้น
อย่างไรก็ตามมูลค่าตามบัญชีต่อหุ้นของบริษัทฯและบริษัทย่อยเพิ่มขึ้นจาก 2.96 ในปี 2549 เป็น
6.41 บาท ในปี 2550 ซึ่งแสดงให้เห็นถึงแนวโน้มการดำเนินงานที่ดีของบริษัทฯและบริษัทย่อย